టి. భానుప్రసాద్ రావు

తానిపర్తి భానుప్రసాద్ రావు తెలంగాణ రాష్ట్రానికి చెందిన రాజకీయ నాయకుడు, తెలంగాణ శాసనమండలి సభ్యుడు. ఆయన 2021లో జరిగిన తెలంగాణ శాసనమండలి ఎన్నికల్లో కరీంనగర్ జిల్లా స్థానిక సంస్థల నియోజకవర్గం ఎమ్మెల్సీగా గెలిచాడు. 
జననం, విద్యాభాస్యం
టి. భానుప్రసాద్ రావు 1966, మే 3న తెలంగాణ రాష్ట్రం, పెద్దపల్లి జిల్లా, ఎలిగేడు మండలం, లోకపేట గ్రామంలో తానిపర్తి ప్రభాకర్‌రావు,  ప్రేమలత దంపతులకు జన్మించాడు. ఆయన మహారాష్ట్రలోని ఔరంగాబాద్ మారత్వాడ యూనివర్సిటీ నుండి 1989లో బ్యాచిలర్ అఫ్ ఆర్కిటెక్చర్ పూర్తి చేశాడు.

రాజకీయ జీవితం
టి.భానుప్రసాద్‌రావు కాంగ్రెస్ పార్టీ ద్వారా రాజకీయాల్లోకి వచ్చాడు. ఆయన 2008లో జరిగిన ఆంధ్రప్రదేశ్ శాసనమండలి ఎన్నికల్లో కరీంనగర్ స్థానిక సంస్థల నియోజకవర్గం నుండి పోటీ చేసి ఏకగ్రీవంగా ఎమ్మెల్సీగా ఎన్నికయ్యాడు. ఆయన ఉమ్మడి ఆంధ్రప్రదేశ్ శాసనమండలిలో రాజీవ్ రహదారిపై వేసిన హౌస్ కమిటీ ఛైర్మన్‌గా, పబ్లిక్ అకౌంట్స్ కమిటీ సభ్యుడిగా, మైనారిటీ సంక్షేమ సంఘం సభ్యుడిగా పనిచేశాడు. తెలంగాణ రాష్ట్రం ఏర్పడక ఆయన 2016లో తెలంగాణ రాష్ట్ర సమితి పార్టీలో చేరాడు.

టి.భానుప్రసాద్‌ రావు 2016లో జరిగిన తెలంగాణ శాసనమండలి ఎన్నికల్లో కరీంనగర్ స్థానిక సంస్థల నియోజకవర్గం నుండి పోటీ చేసి ఏకగ్రీవంగా ఎమ్మెల్సీగా ఎన్నికయ్యాడు. ఆయనను మండలిలో ప్రభుత్వ చీఫ్‌విప్‌‌గా ప్రభుత్వం నియమించింది. ఆయన 2017లో తెలంగాణ రాష్ట్ర సమితి పార్టీ కార్యదర్శిగా నియమితుడయ్యాడు. భానుప్రసాద్‌ రావు 2018లో జరిగిన అసెంబ్లీ ఎన్నికల సందర్భంగా సిరిసిల్ల, వేములవాడ, జగిత్యాల, కోరుట్ల అసెంబ్లీ నియోజకవర్గల ఎన్నికల పరిశీలకుడిగా పనిచేశాడు. భానుప్రసాద్‌రావు 2021 డిసెంబరు 10లో తెలంగాణ శాసనమండలికి జరిగిన ఎన్నికల్లో కరీంనగర్ జిల్లా స్థానిక సంస్థల నియోజకవర్గం ఎమ్మెల్సీగా మూడోసారి ఎన్నికయ్యాడు. ఆయన 2022 ఫిబ్రవరి 21న శాస‌న‌మం‌డలి సభ్యుడిగా ప్రమాణస్వీకారం చేశాడు.

ఆయన 2024 జూలై 5న టీపీసీసీ అధ్యక్షుడు, ముఖ్యమంత్రి రేవంత్‌ రెడ్డి, ఏఐసీసీ ఇంచార్జ్ దీపాదాస్ మున్షీ సమక్షంలో కాంగ్రెస్ పార్టీలో చేరాడు. 
మూలాలు

వర్గం:తెలంగాణ శాసనమండలి సభ్యులు
వర్గం:తెలంగాణ రాష్ట్ర సమితి రాజకీయ నాయకులు
వర్గం:భారత జాతీయ కాంగ్రెస్ నాయకులు
వర్గం:1966 జననాలు
వర్గం:పెద్దపల్లి జిల్లా రాజకీయ నాయకులు